Κανονισμός (ΕΚ) αριθ. 2165/2001 του Συμβουλίου

της 5ης Νοεμβρίου 2001

σχετικά με το άνοιγμα και τον τρόπο διαχείρισης δασμολογικής ποσόστωσης για τις εισαγωγές διαλυτού καφέ που υπάγεται στον κωδικό ΣΟ 2101 11 11

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας τα ακόλουθα:

(1) Η ποικιλία του διαλυτού καφέ που διατίθεται στην αγορά της Κοινότητας μειώθηκε αισθητά τα τελευταία χρόνια.

(2) Το άνοιγμα δασμολογικής ποσόστωσης με μηδενικό δασμό για έναν περιορισμένο όγκο διαλυτού καφέ είναι η καλύτερη λύση για την καταπολέμηση αυτής της εξέλιξης.

(3) Ο πλέον ενδεδειγμένος τρόπος για να διασφαλιστεί η βέλτιστη χρησιμοποίηση της δασμολογικής ποσόστωσης, είναι η χρονολογική σειρά των ημερομηνιών βάσει των οποίων γίνονται αποδεκτές οι διασαφήσεις για θέση σε ελεύθερη κυκλοφορία.

(4) Για να διασφαλιστεί η αποτελεσματική διαχείριση της δασμολογικής ποσόστωσης, θα πρέπει να προσκομίζεται πιστοποιητικό καταγωγής, για τις εισαγωγές διαλυτού καφέ από τη Βραζιλία, τον κύριο προμηθευτή και τον κύριο δικαιούχο της ποσόστωσης.

(5) Ο διαλυτός καφές ο οποίος εμπίπτει στο ευεργέτημα της δασμολογικής ποσόστωσης πρέπει να διατίθεται στην αγορά της Κοινότητας σύμφωνα με τους ποιοτικούς όρους που καθορίζονται με την οδηγία 1999/4/ΕΚ του Ευρωπαϊκού Κοινοβουλίου και του Συμβουλίου, της 22ας Φεβρουαρίου 1999, για τα εκχυλίσματα καφέ και τα εκχυλίσματα κιχωρίου(1).

(6) Τα απαιτούμενα μέτρα για την εφαρμογή του παρόντος κανονισμού, θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από την 1η Ιανουαρίου 2002, οι εισαγωγές διαλυτού καφέ που υπάγεται στον κωδικό ΣΟ 2101 11 11, καταγωγής κάθε χώρας, είναι επιλέξιμες για τη δασμολογική ποσόστωση με μηδενικό δασμό.

Άρθρο 2

Η δασμολογική ποσόστωση ανοίγει ετησίως και έχει αρχική διάρκεια τριών ετών. Ο όγκος της καθορίζεται ως εξής:

- 10000 τόνοι από την 1η Ιανουαρίου 2002 έως τις 31 Δεκεμβρίου 2002.

- 12000 τόνοι από την 1η Ιανουαρίου 2003 έως τις 31 Δεκεμβρίου 2003.

- 14000 τόνοι από την 1η Ιανουαρίου 2004 έως τις 31 Δεκεμβρίου 2004.

Άρθρο 3

Η δασμολογική ποσόστωση διαιρείται στα ακόλουθα δύο μέρη:

α) ποσόστωση που συνιστά το 87,4 % του ετήσιου όγκου, η οποία φέρει τον αύξοντα αριθμό 09.2000 και προορίζεται για τις εισαγωγές, καταγωγής Βραζιλίας, και

β) ποσόστωση που συνιστά το 12,6 % του ετήσιου όγκου, η οποία φέρει τον αύξοντα αριθμό 09.2001 και προορίζεται για τις εισαγωγές καταγωγής άλλων τρίτων χωρών.

Άρθρο 4

1. Η καταγωγή του διαλυτού καφέ με το ευεργέτημα της δασμολογικής ποσόστωσης καθορίζεται σύμφωνα με τις διατάξεις που ισχύουν στην Κοινότητα.

2. Η αναγνώριση της υπαγωγής στο τμήμα της δασμολογικής ποσόστωσης που χορηγείται στην Βραζιλία σύμφωνα με το άρθρο 3, εξαρτάται από την προσκόμιση πιστοποιητικού καταγωγής που ανταποκρίνεται στους όρους του άρθρου 47 του κανονισμού (ΕΟΚ) αριθ. 2454/93 της Επιτροπής(3).

Τα πιστοποιητικά καταγωγής γίνονται αποδεκτά μόνον εφόσον τα προϊόντα πληρούν τα κριτήρια καθορισμού της καταγωγής που προβλέπουν οι ισχύουσες διατάξεις στην Κοινότητα.

Άρθρο 5

Η διαχείριση της δασμολογικής ποσόστωσης πραγματοποιείται από την Επιτροπή σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.

Άρθρο 6

Ο παρών κανονισμός μπορεί να αναθεωρηθεί κατά τη διάρκεια του τρίτου έτους που έπεται της ημερομηνίας ανοίγματος της δασμολογικής ποσόστωσης, προκειμένου να προσαρμοστεί ο όγκος της ποσόστωσης στις ανάγκες της κοινοτικής αγοράς. Εάν, ωστόσο, η αναθεώρηση αυτή δεν ολοκληρωθεί τρείς μήνες πριν από την ημερομηνία κλεισίματος της αρχικής δασμολογικής ποσόστωσης, δηλαδή στις 31 Δεκεμβρίου 2004, η ποσόστωση ανανεώνεται αυτόματα για ένα επιπλέον έτος και για συνολικό όγκο 14000 τόνων. Στη συνέχεια, η δασμολογική ποσόστωση ανανεώνεται τακτικά για ένα έτος κάθε φορά και για τον ίδιον όγκο, εκτός εάν εγκριθεί αναθεώρηση το αργότερο τρεις μήνες πριν από την ημερομηνία κλεισίματος της τρέχουσας ποσόστωσης.

Άρθρο 7

Τα απαιτούμενα μέτρα για την εφαρμογή του παρόντος κανονισμού, συμπεριλαμβανομένων των τροποποιήσεων και των προσαρμογών που απαιτούνται από τις τροποποιήσεις της Συνδυασμένης Ονοματολογίας και του TARIC, θεσπίζονται σύμφωνα με τη διαδικασία που αναφέρεται στο άρθρο 8 παράγραφος 2.

Άρθρο 8

1. Η Επιτροπή επικουρείται από την επιτροπή τελωνειακού κώδικα, εφεξής αποκαλούμενη "επιτροπή", η οποία έχει συσταθεί βάσει του άρθρου 247α του κανονισμού (ΕΟΚ) αριθ. 2913/92 του Συμβουλίου(4).

2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ, ορίζεται σε τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Νοεμβρίου 2001.

Για το Συμβούλιο

Ο Πρόεδρος

R. Miller

(1) ΕΕ L 66 της 13.3.1999, σ. 26.

(2) ΕΕ L 184 της 17.7.1999, σ. 23.

(3) ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1602/2000 (ΕΕ L 188 της 26.7.2000, σ. 1).

(4) ΕΕ L 302 της 19.10.1992, σ. 1.